Úrad vlády  SR	Na rokovanie vlády SR
Sekcia hospodárskej politiky	dňa 6.2.2002
	k číslu: 8349/2001
	k bodu: 21

S t a n o v i s k o

k Analýze súčasného sociálneho systému a návrh opatrení na zvýšenie motivačných prvkov k hľadaniu a udržaniu zamestnania
______________________________________________________________________

	I.

Materiál predkladá minister práce, sociálnych vecí a rodiny SR na základe uznesení vlády SR č. 363/2001 a 1099/2001. Obsahuje návrh záznamu z rokovania vlády, predkladaciu správu, Výsledky analýzy ...., prílohu, vyhodnotenie medzirezortného pripomienkového konania, komuniké.

		II.

V zúženom medzirezortnom pripomienkovom konaní vzniesli pripomienky k návrhu opatrení ministerstvo hospodárstva a ministerstvo financií. S výnimkou dvoch pripomienok MH SR boli akceptované.

		III. 

Výsledky analýzy poukazujú na viaceré, zväčša však už známe vzťahy a súvislosti, ktoré znižujú motiváciu určitých sociálnych skupín zamestnať sa. Sú nimi najmä poberanie  dávok sociálnej pomoci  pri nízkopríjmových domácnostiach, malý rozdiel minimálnej mzdy a životného minima, nízky podiel minimálnej mzdy na priemernej nominálnej mesačnej mzde, nedostatky v schéme nemocenského poistenia a vplyv nákladov súvisiacich s dosiahnutím príjmu. Motivácia na strane  zamestnávateľov je ovplyvňovaná  úrovňou daňového a príspevkového zaťaženia.
 
Návrh opatrení naznačuje niektoré možné spôsoby riešenia problematiky,  napríklad zavedenie systému bonifikácie nezamestnaných pri splnení určených kritérií,  model súbehu nízkej mzdy a dávok sociálnej pomoci resp. podpory v nezamestnanosti, zmeny v systéme posudzovania evidovaného nezamestnaného, diferencovaný prístup na základe vhodných kritérií k žiadateľom o sociálne dávky, zmeny v systéme rekvalifikačných programov, zmeny v systéme daňového a odvodového zaťaženia podnikateľov, opatrenia v bytovej politike.

Nedostatkom návrhu je podľa nášho názoru to, že uvádzané opatrenia nie sú konkrétne formulované úlohy, ale len potenciálne, rámcové námety pre prípravu systémových riešení a legislatívny proces  v ďalšom období. Návrh nemá ambície hľadať ďalšie súvislosti a vzťahy a formulovať nové (aj neštandardné) riešenia. V predloženej podobe je preto  formálnym plnením úlohy, ktorú vláda prijala ešte v apríli 2001 v uznesení č.363 „k Analýze vývoja príčin nezamestnanosti a návrhu opatrení na jej znižovanie“.
  
Dodávame, že návrh neobsahuje obligatórnu Doložku finančných, ekonomických, environmentálnych vplyvov a vplyvov na zamestnanosť.

Porada ekonomických ministrov vlády SR pri prerokúvaní návrhu dňa 14.1.2002 nemala jednotný názor. Vzhľadom na nepostačujúcu účasť riadnych členov na tomto zasadnutí PEM nemohla o návrhu hlasovať a v súlade so svojím rokovacím poriadkom  neprijala žiadny záver. 
 
Záver:   Odporúčame, aby vláda prijala rozhodnutie na základe výsledkov  rozpravy na rokovaní a s prihliadnutím na toto stanovisko.

Bratislava  1.2. 2002